V letu 2021 se je zaradi močnih trgov lastniških vrednostnih papirjev in okrevanja zaupanja podjetij povečalo število združitev in prevzemov ter novih transakcij na svetovni ravni, vendar še ne v EU-27 (slika 1), kljub zmanjšanju skupnih prilivov neposrednih tujih naložb. Število prevzemov in novih naložb se je v EU v primerjavi z letom 2020 povečalo za +32 % oziroma +12 %.

EU je leta 2021 prispevala k svetovnemu okrevanju s 117 milijardami EUR vhodnih neposrednih tujih naložb, kar je 8 % svetovne ravni (ta je leta 2019 znašala 27 %), kar pomeni 31-odstotno zmanjšanje glede na ravni iz leta 2020 in –68-odstotno zmanjšanje v primerjavi z letom 2019. Rezultat EU je posledica zmanjšanja vhodnih neposrednih tujih naložb na Irskem, v Nemčiji in Luksemburgu ter dezinvestiranja na Nizozemskem.

Leta 2021 so se svetovne neposredne tuje naložbe okrepile po upočasnitvi v letu 2020, ki jo je povzročila pandemija COVID-19. Svetovni prilivi so leta 2021 dosegli 1,5 bilijona EUR (slika 1), kar je povečanje za +52 % v primerjavi z letom 2020 in povečanje za +11 % glede na ravni iz leta 2019 pred pandemijo COVID-19.

To letno poročilo se sprejme hkrati z letnim poročilom o nadzoru izvoza blaga z dvojno rabo. Pregled neposrednih tujih naložb in nadzor izvoza sta pomembni orodji za strateški nadzor trgovine in naložb, da se zagotovi varnost v Evropski uniji.

Trend naraščanja skupnih tokov tujih transakcij v EU-27 potrjuje odprtost držav EU za tuje naložbe kljub upočasnitvi, ki jo je povzročila pandemija COVID-19 (slika 2), pri čemer so se v zadnjih petih letih povprečno povečale za več kot 2 100 prevzemov in 3 200 novih naložb na leto.

Slika 2: Skupno letno število transakcij v EU-27 v obdobju 2015–2021

Vir: podatki Skupnega raziskovalnega središča na podlagi podatkov podjetja Bureau van Dijk, pridobljenih 22. februarja 2022 Podatki za leto 2015 ustrezajo tokovom neposrednih tujih naložb v letu 2015, medtem ko podatki za naslednja leta ustrezajo skupni vsoti letnih tokov.

Medletni podatki po tujih jurisdikcijah kažejo povečanje števila poslov in projektov za večino držav izvora v letu 2021 (slika 3). ZDA so bile leta 2021 največji tuji vlagatelj, kar je predstavljalo 32,3 % vseh prevzemov in 39,4 % novih naložb, sledilo pa jim je Združeno kraljestvo s 25,6 % oziroma 20,9 %. Pomembni izjemi sta Kitajska in Japonska, ki ostajata pod ravnmi iz leta 2020. Zlasti Kitajska s 2,3 % vseh tujih prevzemov v letu 2021 (zmanjšanje s 3,4 % v letu 2020) in 6 % novih naložb (s 7,1 % v letu 2020) pri zagonu sklepanja poslov ni bila uspešna, kljub nekaterim velikim napovedanim združitvam in prevzemom ter novim naložbam, ki so povečale vrednost kitajskih naložb na 9 milijard EUR v letu 2021 (s 6,5 milijarde EUR v letu 2020).





Strog kitajski nadzor kapitala in koncentracija naložbenih dejavnosti v ključnih industrijskih sektorjih sta leta 2021 negativno vplivala na sklepanje poslov kitajskih podjetij. Medtem ko je v letu 2021 večina jurisdikcij dosegla raven prevzemov lastniških deležev pred pandemijo COVID-19, nekatere od njih pa so se celo izboljšale glede na ravni iz leta 2019, pa je bila raven novih naložbenih projektov še vedno nižja v primerjavi z ravnmi iz leta 2019. Edina izjema v tem primeru so offshore države (v letu 2021 je bilo zbranih 133 projektov, kar je več kot 106 v letu 2019) in Rusija (46 projektov v letu 2021, kar je več kot 20 v letu 2019).

Kljub pozitivnim obetom analitikov za leto 2022, ki izhajajo iz pričakovanja, da je vrhunec pandemije za nami, upanje hitro upada zaradi negotovega poslovnega ozračja, ki izhaja iz neizzvane in neupravičene ruske invazije na Ukrajino. Gospodarski učinki izrazitega povečanja stroškov energije (ki je imelo učinek že pred invazijo) in surovin ter obseg gospodarskih posledic motenj v dobavni verigi, zlasti za kritične surovine in kritične tehnologije, ter šibkejše svetovne dejavnosti in trgovine, ki še vedno niso v celoti ocenjeni, bodo vplivali na zagon pri sklepanju poslov v EU, kar bi lahko privedlo do popravka navzdol prvotne pozitivne naravnanosti za leto 2022.